Elektroniikkaketju Gigantti kertoo, että sen Black Friday -kampanjapäivä johti kauppaketjun kaikkien aikojen myyntiennätykseen Suomessa.

Yhtiön mukaan suomalaiset tekivät kyseisenä päivänä 10,4 miljoonalla eurolla ostoksia.

- Tämä tuplaa edellisen yhden päivän myyntiennätyksemme, kertoo Gigantin toimitusjohtaja Irmeli Rytkönen.

Gigantin mukaan Black Friday onnistui hyvin myös pohjoismaisella tasolla, sillä Gigantin emoyhtiön Elkjøp-konsernin myynti oli yhtenä päivänä noin 83,5 miljoonaa euroa.

- Kukaan erikoiskaupan jälleenmyyjä ei ole koskaan yltänyt tällaisiin lukuihin maa- eikä pohjoismaisella tasolla. Tämä erittäin hyvä valopilkku aikoina, jolloin talouskurimus ja synkistely hallitsevat julkisia keskusteluja, hehkuttaa Rytkönen.

Black Friday on Yhdysvalloista rantautunut, kiitospäivään liittyvä ostospäivä. Black Friday -päivä ja sitä seuraava viikonloppu on tänä vuonna toden teolla lyönyt itsensä läpi suomalaisissa kaupoissa. Gigantti toteaa, että perjantain ohella myös koko viikonloppuna kauppa kävi hyvin. Tänä vuonna Gigantin Black Friday -kampanjaan liittyi myös tavaramerkkikiista, kun inkoolainen yrittäjä ja entinen ralliautoilija Marcus Grönholm syytti Giganttia tavaramerkkinsä rikkomisesta.